༢ཅོ་ནེ་ཞེས་པའི་མིང་ཐོགས་ཚུལ་གྱི་རྒྱབ་ལྗོངས།ཅོ་ནེ་ཞེས་པའི་མིང་འདི་ནི་སྔར་སྒྲོན་ཤིང་གི་མིང་ཡུལ་ལ་ཐོགས་པར་བཤད་པ་སོགས་བཤད་ཚུལ་འགའ་ཡོད་དེ།གསེར་གྱི་ལྡེ་མིག་ལས།ཤིང་འཛམ་བུ་ཀྲི་ཀྵས་གླིང་འདི་མཚོན་པའི་དཔེ་ལྟར།སྒྲོན་མེའི་ཤིང་ལ་ཅོ་ནེའི་ཡུལ་སྐད་དུ་ཅོ་ཤིང་ཞེས་འབོད་པས།ཤིང་དེ་ཡོད་པའི་སྣ་ལ་ཡུལ་སྡེ་རིམ་གྱིས་ཆགས་པ་ལ།ཅོ་སྣེ་ཅེར་རྒྱུར།ཅོ་ནེ་ཞེས་ཟུར་ཆགས་པའི་ལྗོངས་འདིར་སྐྱེ་དགུ་ཐམས་ཅད་ཀྱི་ནང་ན་ཞལ་མཐོང་ཞིང་གསུང་ཐོས་པ་མང་བས་ཡིད་ཆེས་དང་།དད་པའི་ས་བོན་བསྐྲུན་པའི་ཕྱིར་ཡིན།ཞེས་དང་།ཅོ་ནེའི་བསྟན་འགྱུར་དཀར་ཆག་ལས།དེ་ནས་མི་རིང་བ་ན་ཁམས་གསུམ་སྐྱེ་རྒུའི་གཙུག་རྒྱན་འགྲོ་མགོན་ཆོས་རྒྱལ་འཕགས་པ་ཧོར་སེ་ཆེན་རྒྱལ་པོས་གདན་དྲངས་ཏེ།རྒྱ་ནག་ཏུ་ཕེབས་པའི་ཚེ་ལམ་བར་དུ་ད་ལྟའི་ཅོ་ནེའི་ལུང་བ་འདིར་བྱོན་ཏེ།གནས་འདི་ས་པྲ་ཤིན་ཏུ་བཟང་བས་དགོན་པ་ཞིག་བཏབ་ན་བསྟན་པ་ལ་ཕན་ཐོགས་རྒྱ་ཆེན་པོ་འབྱུང་ཞེས་ལུང་བསྟན།ཁྱད་པར་གནས་དེ་ན་ཅོ་ཤིང་ཡ་མཚན་ཅན་ཞིག་ཡོད་པ་གཟིགས་ནས།དགོན་པའི་མིང་ལ་ཅོ་ནེ་དགོནཞེས་ཐོགས་པར་བཞེད་པས་འདིར་ཤིང་གི་མིང་དགོན་ལ་ཐོགས་པ་དང་།དགོན་མིང་ཡུལ་མིང་ལ་ཐོགས་ཞེ་ན་འགལ་བ་མེད་པར་སྙམ།ཡང་ལ་ཤས་ཀྱིས་ཅོ་ནེ་ཞེས་པ་རེ་རེ་ནས་འཕྲལ་ཏེ།ཅོ་ནི་མགོ་ཡི་བརྡ་རྙིང་།ནེ་ནི་ཡུལ་འདིའི་ཁ་རྒྱུན་དུ་སྐྲའི་རལ་ལུ་ཅན་ལ་གོ་བས།ཡུལ་འདིའི་མི་རྣམས་ནི་སྔོན་བོད་ཀྱི་གདོད་མ་ནས་དར་བའི་བོན་ཆོས་སྒྲུབ་མཁན་གྱི་བོན་པོ་དག་ཡིན་པར་བཤད།ལོ་རྒྱུས་ཁ་ཤས་སུ་གདགས་ཁྲི་བཙན་པོའི་སྐུ་གཤེན་ཅོ་ན་མི་ཆེན་ཞེས་པ་དེ་ཡང་ཡུལ་འདིའི་མི་ཞིག་ཡིན་པར་གསུངས་པའང་མིང་དོན་གང་གིས་ཀྱང་དཔྱད་དགོས་པར་འདུག་གོ།གཞན་ཅོ་ནེ་ཞེས་པར་འགྲེལ་ཚུལ་འགའ་ཡོད་མོད་ཁོ་བོས་བྲིས་པའི་ཅོ་ནེ་ཞེས་པའི་མིང་གི་དཔྱད་པར་གཟིགས་རོགས།